
KĖDAINIŲ RAJONO SAVIVALDYBĖS TARYBA

SPRENDIMAS
DĖL  KĖDAINIŲ RAJONO SAVIVALDYBEI NUOSAVYBĖS TEISE PRIKLAUSANČIŲ VISUOMENINĖS PASKIRTIES PATALPŲ SUTEIKIMO KANDIDATAMS TVARKOS APRAŠO PATVIRTINIMO 

[bookmark: _Hlk208906582][bookmark: _Hlk216274433][bookmark: _Hlk214265144][bookmark: _Hlk207786081]2026 m. spalio 22 d. Nr. SP-238  
Kėdainiai

[bookmark: _Hlk208906614]Vadovaudamasi Lietuvos Respublikos vietos savivaldos įstatymo 6 straipsnio 3 punktu,     15 straipsnio 2 dalies 19 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalimi, Lietuvos Respublikos rinkimų kodekso 94 straipsnio 2 dalimi, Kėdainių rajono savivaldybės taryba  nusprendžia:
Patvirtinti Kėdainių rajono savivaldybei nuosavybės teise priklausančių visuomeninės paskirties patalpų suteikimo kandidatams tvarkos aprašą (pridedama).

 PATVIRTINTA
	Kėdainių rajono savivaldybės tarybos 
 2026 m.         d. sprendimu Nr. 

KĖDAINIŲ RAJONO SAVIVALDYBEI NUOSAVYBĖS TEISE PRIKLAUSANČIŲ VISUOMENINĖS PASKIRTIES PATALPŲ SUTEIKIMO KANDIDATAMS TVARKOS APRAŠAS

I SKYRIUS
BENDROSIOS NUOSTATOS

1. Kėdainių rajono savivaldybei nuosavybės teise priklausančių visuomeninės paskirties patalpų suteikimo kandidatams tvarkos aprašas (toliau – Tvarkos aprašas) nustato Kėdainių rajono savivaldybei (toliau – Savivaldybė) nuosavybės teise priklausančių visuomeninės paskirties patalpų suteikimo Vyriausiosios rinkimų komisijos paskelbtų kandidatų susitikimams su rinkėjais organizuoti tvarką ir sąlygas.
2. Tvarkos aprašas taikomas Savivaldybės įstaigoms ir kitiems Savivaldybės turto patikėjimo teisės subjektams, patikėjimo teise valdantiems Savivaldybei nuosavybės teise priklausančias visuomeninės paskirties patalpas.
3. Patalpos kandidatams suteikiamos neatlygintinai.
4. Patalpos suteikiamos kandidatų susitikimams su rinkėjais organizuoti. Susitikimai gali vykti įvairiomis formomis, įskaitant kandidatų prisistatymus, rinkimų programų pristatymus, diskusijas, debatus ir kitas susirinkimų su rinkėjais formas.
5. Tvarkos apraše vartojamos sąvokos suprantamos taip, kaip jos apibrėžiamos Lietuvos Respublikos rinkimų kodekse ir Lietuvos Respublikos valstybės ir savivaldybių turto valdymo, naudojimo ir disponavimo juo įstatyme.

II SKYRIUS
INFORMACIJOS APIE PATALPAS SKELBIMAS

6. Kiekvienas Savivaldybei nuosavybės teise priklausančių visuomeninės paskirties patalpų valdytojas ne vėliau kaip per 5 darbo dienas nuo Vyriausiosios rinkimų komisijos interneto svetainėje paskelbtos atitinkamų rinkimų politinės kampanijos pradžios dienos savo interneto svetainėje skelbia:
6.1. suteikiamų patalpų sąrašą;
6.2. patalpų adresus;
6.3. maksimalų dalyvių skaičių;
6.4. galimą naudojimosi laiką;
6.5. informaciją apie patalpų apstatymą, galimybę naudotis multimedijos įranga ir pan.
6.6. atsakingo darbuotojo kontaktinius duomenis;
6.7. prašymų pateikimo būdą.
7. Informacija turi būti prieinama visiems kandidatams vienodomis sąlygomis.

III SKYRIUS
PRAŠYMŲ PATEIKIMAS IR NAGRINĖJIMAS

8. Kandidatas arba jo įgaliotas atstovas patalpų valdytojui laisvos formos prašymą pateikia ne vėliau kaip prieš 3 darbo dienas iki planuojamo susitikimo su rinkėjais.
9. Prašyme nurodoma:
9.1. kandidato vardas ir pavardė;
9.2. pageidaujama patalpa;
9.3. susitikimo data ir tikslus laikas;
9.4. planuojamas dalyvių skaičius;
9.5. atsakingo asmens kontaktiniai duomenys.
10. Prašymai nagrinėjami jų gavimo eilės tvarka, kuri nustatoma pagal jų gavimo registracijos datą ir laiką. 
11. Sprendimas dėl patalpų suteikimo priimamas ne vėliau kaip per 1 darbo dieną nuo prašymo gavimo. Apie priimtą sprendimą pareiškėjas informuojamas raštu, elektroninėmis priemonėmis arba kitu prašyme nurodytu rašytiniu būdu.
12. Atsisakyti suteikti patalpas galima tik šiais atvejais:
12.1. pageidaujamu laiku patalpa jau rezervuota;
12.2. patalpa dėl objektyvių priežasčių reikalinga turto valdytojo veiklai;
12.3. prašymas neatitinka Tvarkos aprašo 9 punkte nustatytų reikalavimų ir pareiškėjas, patalpų valdytojo ne vėliau kaip per 1 darbo dieną nuo prašymo gavimo dienos raštu informuotas apie visus nustatytus prašymo trūkumus, jų pašalinimo terminą ir nepašalinimo pasekmes, per 1 darbo dieną nuo pranešimo gavimo dienos šių trūkumų nepašalina. Tvarkos aprašo 11 punkte nustatytas sprendimo priėmimo terminas skaičiuojamas nuo tinkamai pateikto prašymo arba visų nurodytų prašymo trūkumų pašalinimo dienos.
13. Atsisakymas turi būti motyvuotas ir pateiktas raštu, elektroninėmis priemonėmis arba kitu prašyme nurodytu rašytiniu būdu.
14. Kandidatas, nepageidaujantis pasinaudoti suteikta patalpa, privalo apie tai nedelsdamas, bet ne vėliau kaip likus 1 darbo dienai iki susitikimo pradžios, informuoti patalpų valdytoją.

IV SKYRIUS
LYGIATEISIŠKUMO UŽTIKRINIMAS

15. Visiems kandidatams tos pačios patalpos suteikiamos vienodomis sąlygomis, užtikrinant visų kandidatų lygiateisiškumą, skaidrumą ir vienodas galimybes naudotis Savivaldybei nuosavybės teise priklausančiomis visuomeninės paskirties patalpomis.
16. Patalpų valdytojas negali teikti pirmenybės jokiam kandidatui, kandidatų sąrašui, politinei partijai ar politiniam komitetui.
17. Tuo atveju, kai dėl didelio poreikio neįmanoma patenkinti visų prašymų pageidaujamu laiku, patalpų valdytojas pasiūlo kitą artimiausią laisvą laiką arba siūlo kitą tinkamą patalpą.

V SKYRIUS
PATALPŲ NAUDOJIMO SĄLYGOS

18. Kandidatas privalo:
18.1. naudoti patalpas tik prašyme nurodytam tikslui;
18.2. naudotis patalpomis tik rezervacijoje nurodytu laiku, bet ne ilgiau kaip 2 valandas vienam susitikimui;
18.3. užtikrinti patalpų ir susitikimų dalyvių apsaugą, laikytis viešosios tvarkos, priešgaisrinės saugos, darbų saugos ir kitų teisės aktų reikalavimų;
18.4. po susitikimo palikti patalpas tvarkingas;
18.5. atlyginti žalą, padarytą dėl jo ar susitikimo dalyvių kaltės. Patalpų valdytojas, nustatęs patalpų ar jose esančio turto sugadinimą, surašo faktinių aplinkybių fiksavimo dokumentą ir apie nustatytą žalą informuoja kandidatą. Žala atlyginama teisės aktų nustatyta tvarka.

VI SKYRIUS
BAIGIAMOSIOS NUOSTATOS

19. Patalpų valdytojų veiksmai ar sprendimai gali būti skundžiami teisės aktų nustatyta tvarka.
20. Tvarkos aprašas galioja visų rūšių rinkimų politinių kampanijų laikotarpiu, jei teisės aktai nenustato kitaip.
21. Tais atvejais, kai Lietuvos Respublikos įstatymai ar kiti teisės aktai nustato specialiuosius visuomeninės paskirties patalpų naudojimo kandidatų susitikimams su rinkėjais reikalavimus, apribojimus ar draudimus, taikomos šių teisės aktų nuostatos. 

___________________________















































Kėdainių rajono savivaldybės tarybai

AIŠKINAMASIS RAŠTAS
DĖL  KĖDAINIŲ RAJONO SAVIVALDYBEI NUOSAVYBĖS TEISE PRIKLAUSANČIŲ VISUOMENINĖS PASKIRTIES PATALPŲ SUTEIKIMO KANDIDATAMS TVARKOS APRAŠO PATVIRTINIMO 

2026 m. spalio 14 d.
Kėdainiai

Parengto sprendimo projekto tikslai:
Patvirtinti Kėdainių rajono savivaldybei nuosavybės teise priklausančių visuomeninės paskirties patalpų suteikimo kandidatams tvarkos aprašą (toliau – Tvarkos aprašas).
Sprendimo projekto esmė, rengimo priežastys ir motyvai:
Įgyvendinant Lietuvos Respublikos rinkimų kodekso nuostatas, savivaldybių taryboms pavesta priimti šio įstatymo įgyvendinamuosius teisės aktus, todėl parengtas Tvarkos aprašas, reglamentuojantis Savivaldybei nuosavybės teise priklausančių visuomeninės paskirties patalpų suteikimo Vyriausiosios rinkimų komisijos paskelbtų kandidatų susitikimams su rinkėjais organizuoti tvarką ir sąlygas.
Lėšų poreikis (jeigu sprendimui įgyvendinti reikalingos lėšos):
Nėra.
Laukiami rezultatai:
Savivaldybės patalpų suteikimas kandidatų susitikimams su rinkėjais.
Numatomo teisinio reguliavimo poveikio vertinimas*
	Sritys
	Numatomo teisinio reguliavimo poveikio vertinimo rezultatai

	
	Teigiamas poveikis
	Neigiamas poveikis


	Ekonomikai
	-
	-

	Finansams
	-
	-

	Socialinei aplinkai
	-
	-

	Viešajam administravimui
	-
	-

	Teisinei sistemai
	taip
	-

	Kriminogeninei situacijai
	-
	-

	Aplinkai
	-
	-

	Administracinei naštai
	-
	-

	Regiono plėtrai
	-
	-

	Kitoms sritims, asmenims ar jų grupėms
	taip
	-


* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.


Turto valdymo skyriaus vedėja	                                                   Audronė Naujalienė 

